b'\n_START_ARTICLE_\nLesene cerkve v slova\xc5\xa1kem delu Karpatov\n_START_SECTION_\nOpis\n_START_PARAGRAPH_\nRimskokatoli\xc5\xa1ka cerkev sv. Fran\xc4\x8di\xc5\xa1ka Asi\xc5\xa1kega v Hervartovu ima gotske zna\xc4\x8dilnosti. Zgradba je visoka in ozka, kar je za  lesene cerkve nenavadno. Zgrajena je bila v drugi polovici 15. stoletja in je najstarej\xc5\xa1a cerkev tega tipa na Slova\xc5\xa1kem. Nenavadna so tudi kamnita tla, ker so bila v lesenih cerkvah tudi tla obi\xc4\x8dajno lesena. V obdobju reformacije je cerkev leta 1665 dobila nekaj poslikav, na katerih sta med drugim Adam in Eva v raju in boj sv.  Jurija z zmajem. Glavni oltar Device Marije, sv. Katarine Aleksandrijske in sv. Barbare je bil narejen v letih 1460-1470 in v drugi polovici 2000. let restavriran._NEWLINE_Rimskokatoli\xc5\xa1ka cerkev Vseh svetih v Tvrdo\xc5\xa1inu je bila zgrajena v drugi polovici 15. stoletja in v 17. stoletju obnovljena v renesan\xc4\x8dnem slogu. Baro\xc4\x8dni glavni oltar, ki prikazuje Vse svete, je s konca 17. stoletja.  Ostanki starega gotskega oltarja s sv. Petrom in sv. Janezom Krstnikom so po prvi svetovni vojni kon\xc4\x8dali v muzeju v Budimpe\xc5\xa1ti.  Omembe vredni so  tudi poslikava na stropu, ki prikazuje zvezdnato nebo, in \xc5\xa1tevilni verski artefakti iz 17. stoletja._NEWLINE_Stroge omejitve, ki so jih sprejeli na kongresu v Sopronu leta 1681, so  sicer omogo\xc4\x8dile gradnjo artikularnih protestantskih cerkva,  vendar so povzro\xc4\x8dile njihov nenavaden videz. Zgrajene so morale biti v enem letu brez kakr\xc5\xa1nih koli kovinskih elementov, na primer \xc5\xbeebljev, in niso smele imeti stolpa. Gradnja cerkve v Hronzeku se je za\xc4\x8dela 23. oktobra 1725 in se kon\xc4\x8dala jeseni 1726. V tem \xc4\x8dasu je bil zgrajen tudi zvonik.  Cerkev je visoka 8 m in ima obliko kri\xc5\xbea s krakoma dolgima 23 in 18 m. Ker je na zgradbi veliko nenavadnih motivov s Skandinavije, se domneva, da so pri gradnji sodelovali norve\xc5\xa1ki in/ali \xc5\xa1vedski obrtniki. Edinstvena  je tudi razvrstitev klopi v cerkvi, ki ima pet vrat in lahko sprejme 1100 vernikov. Oltar iz leta 1771 ima 6 plo\xc5\xa1\xc4\x8d mojstra Samuela Kialovi\xc4\x8da._NEWLINE_Gradnjo artikularne lesene evangeli\xc4\x8danske cerkve v Le\xc5\xa1tinyh v Oravski regiji je naro\xc4\x8dil  J\xc3\xb3b Zme\xc5\xa1kal. Zgrajena je bila leta 1688. Notranjost cerkve je iz 17. in 18. stoletja. Cerkev je v celoti \xc4\x8dudovito poslikana. Glavni oltar je iz 18. stoletja. V cerkvi je bil kr\xc5\xa1\xc4\x8den tudi slavni slova\xc5\xa1ki pesnik  Pavol Orsz\xc3\xa1gh Hviezdoslav. _NEWLINE_V cerkvi v Ke\xc5\xbemaroku, zgrajeni leta 1717, so izjemne stenske poslikave in rezbarije, zato se \xc5\xa1teje za najlep\xc5\xa1o od zadnjih petih sklepnih cerkva na Slova\xc5\xa1kem. Denar za njeno gradnjo so zbirali tudi drugod po Evropi, na primer na Danskem in \xc5\xa0vedskem.  Na\xc4\x8drt zanjo je naredil arhitekt Juraj M\xc3\xbcttermann iz Poprada. Cerkev je dolga 34,68 m. \xc5\xa1iroka 30,31 m in visoka 20,60 m. Ima \xc5\xa1est stranskih korov in sprejme ve\xc4\x8d kot 1500 vernikov, kar je za leseno cerkev svojevrsten dose\xc5\xbeek. Poslikavanje stropa de je za\xc4\x8delo leta 1717 in je trajalo ve\xc4\x8d desetletij. Na slikah je upodobljeno modro nebo, dvanajst  apostolov,  \xc5\xa1tirje evangelisti in Sveta trojica. Oltar je izdelal  J\xc3\xa1n Lerch iz Ke\xc5\xbemaroka v latih 1718 do 1727. Osrednji motiv oltarja je kalvarija. Mojstrovina so tudi orgle, postavljene v letih 1717 do 1720, ki jih je izdelal Vavrinec \xc4\x8cajkovsk\xc3\xbd in leta 1729 raz\xc5\xa1iril mojster Martin Korabinsk\xc3\xbd iz Spi\xc5\xa1ke nove vesi. Po generalni obnovi cerkve v 1990. letih cerkev ponovno slu\xc5\xbei svojemu namenu._NEWLINE_Gr\xc5\xa1kokatoli\xc5\xa1ka baro\xc4\x8dna cerkev sv. Nikolaja v Bodru\xc5\xbealu je bila zgrajena leta 1658. Sestavljena je iz treh med seboj povezanih kvadratnih delov v smeri vzhod-zahod. Ima tri stolpe z majhnimi \xc4\x8debulastimi kupolami z \xc5\xbeeleznimi kri\xc5\xbei, od katerih je najvi\xc5\xa1ji hkrati zvonik. Okrog cerkve je pokopali\xc5\xa1\xc4\x8de, obzidje in zvonik iz 19. stoletja. Ohranjenih je nekaj poslikav iz 18. stoletja, ikonostas in nekaj ikon iz istega \xc4\x8dasa. Oltar je bil obnovljen  v 1990. letih, cela zgradba pa leta 2004. Dva od treh zvonov so v prvi svetovni vojni pretalili in jih v drugi polovici 1920. let nadomestili z novima. Od leta 1968 do sredine 1990. let so cerkev uporabljali gr\xc5\xa1kokatoli\xc5\xa1ki in pravoslavni verniki, sedaj pa je samo gr\xc5\xa1kokatoli\xc5\xa1ka._NEWLINE_Cerkev sv. Nikolaja v Ruski Bystri je bila zgrajena na za\xc4\x8detku 18. stoletja. Ima samo dva stolpa. Skoraj popolna goemetrija njene strehe spominja na tradicionalne kme\xc4\x8dke hi\xc5\xa1e. Notranjost in verski atrefakti so iz 18. stoletja._NEWLINE_Cerkev nadangela Mihaela je bila zgrajena leta 1742 brez enega samega \xc5\xbeeblja. Zasnovana je podobno kot cerkev v Bodru\xc5\xbealu. Podobna je tudi okolica (obzidje, pokopali\xc5\xa1\xc4\x8de in zvonik).'